รัฐมนตรีว่าการกระทรวงยุติธรรม ย้ำรัฐบาลเดินหน้าแก้ไขปัญหายาเสพติดอย่างต่อเนื่อง
รัฐมนตรีว่าการกระทรวงยุติธรรม ย้ำรัฐบาลเดินหน้าแก้ไขปัญหายาเสพติดอย่างต่อเนื่อง มั่นใจหากประชาชนหรือคนในชุมชน หมู่บ้าน ช่วยกันเป็นกำแพงก็จะสามารถป้องกันปัญหายาเสพติดได้ นายสมศักดิ์ เทพสุทิน รัฐมนตรีว่าการกระทรวงยุติธรรม ชี้แจงต่อที่ประชุมสภาผู้แทนราษฎร สมัยวิสามัญ เป็นพิเศษ เกี่ยวกับประเด็นปัญหายาเสพติด ว่า ข้อมูลจากสำนักงานสถิติแห่งชาติ ทำการสำรวจประชาชนกลุ่มตัวอย่าง จำนวน 46,000 คน ระหว่างวันที่ 10 เมษายนถึง 15 พฤษภาคม 2562 พบว่า ประชาชนกลุ่มตัวอย่างร้อยละ 95.2 มีความพึงพอใจในการดำเนินการป้องกัน ปราบปราม บำบัด ดูแลรักษาผู้เสพติด และร้อยละ 97.3 ไม่กลัวความปลอดภัยในชีวิตทรัพย์สินจากสถานการณ์ปัญหายาเสพติด ซึ่งแสดงให้เห็นว่ารัฐบาลดำเนินแก้ไขปัญหายาเสพติดอย่างต่อเนื่อง ซึ่งการที่ยาเสพติดมีราคาถูก เพราะเครื่องมือในการผลิตในทุกวันนี้มีความทันสมัยและประกอบกับยาเสพติดเป็นสารเคมี จึงสามารถผลิตออกมาอย่างรวดเร็ว ขณะที่ สำนักงาน ป.ป.ส. ได้ตรวจจับผู้ผลิตยาเสพติด พบว่า เครื่องจักรในการผลิตยาบ้าทันสมัย สามารถผลิตได้ 288,000 เม็ดต่อ 1 ชั่วโมง เท่ากับว่า 10 ชั่วโมง ผลิตได้เกือบ 3 ล้านเม็ด ราคาก็ย่อมถูก ซึ่งเป็นเรื่องยากในการปราบปราม แต่มั่นใจว่า หากประชาชนหรือคนในชุมชน หมู่บ้าน ช่วยกันเป็นกำแพง ก็จะสามารถป้องกันปัญหายาเสพติดได้ ส่วนประเด็นที่มีผู้ต้องขังคดียาเสพติดจำนวน 3 แสนคนในเรือนจำทั่วประเทศ นั้นเป็นยอดผู้ต้องขังสะสม เพราะนักโทษยาเสพติดจะได้รับการลดหย่อนโทษน้อยกว่านักโทษคดีอื่นๆ อย่างไรก็ตาม รัฐบาลจะดำเนินการบริหารจัดผู้ต้องขังคดียาเสพติดให้เกิดผลอย่างเป็นรูปธรรมในระยะเวลา 1-2 ปี โดยมีแนวนโยบายในเรื่องของการบำบัดการนำเอาผู้ต้องขังที่มีโทษน้อยเข้าสู่การฝึกอาชีพ จะดำเนินการในลักษณะของการสร้างเรือนจำให้มีการฝึกอาชีพ ทำการเกษตรปศุสัตว์ หรือแม้แต่อุตสาหกรรมในการผลิตในเรือนจำต่างๆ โดยประสานงานกับผู้ประกอบการในการรับผู้ที่พ้นโทษออกไปแล้วไปทำงาน โดยรัฐบาลจะมีมาตรการต่างๆ เช่น การลดหย่อนภาษี โดยจะไม่ใช้มาตรการความรุนแรงเหมือนในอดีตเมื่อประมาณ 10 ปีที่แล้ว แต่จะมุ่งเน้นการทำงานในด้านการสกัดกั้นปราบปรามโดยร่วมมือกับกลุ่มประเทศในอนุภูมิภาคลุ่มน้ำโขง 6 ประเทศ ขณะที่ ไทยได้รับการชื่นชมจาก unodc หรือสำนักงานว่าด้วยอาชญากรรมและยาเสพติดแห่งสหประชาชาติ ยกย่องเป็นต้นแบบในการจัดการปัญหายาเสพติด พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ยืนยันว่า รัฐบาลได้มีการพัฒนา OTOP ซึ่งเป็นเศรษฐกิจฐานรากที่สำคัญของประเทศ นอกเหนือจากการทำเกษตร โดยได้มีการพัฒนาอย่างต่อเนื่อง เห็นได้จากข้อมูลรายได้ในช่วง 10 ปีที่ผ่านมา มีรายได้ 7.2 หมื่นล้านบาท เฉลี่ยปีละ 7.2 พันล้านบาท เฉพาะในช่วงปี 2557-2560 เฉลี่ยในช่วงช่วง 4 ปี มีรายได้ 1.2 หมื่นล้านบาทเศษ สำหรับในปีงบประมาณ 2563 มั่นใจงบประมาณที่ตั้งไว้จะสามารถต่อยอด ยกระดับและพัฒนา OTOP ให้ก้าวไกล